CELEX: 62017TN0677
Language: sk
Date: 2017-10-02 00:00:00
Title: Vec T-677/17: Žaloba podaná 2. októbra 2017 – ClientEarth/Komisia

20.11.2017   
            
            
               SK
            
            
               Úradný vestník Európskej únie
            
            
               C 392/38
            
         Žaloba podaná 2. októbra 2017 – ClientEarth/Komisia
   (Vec T-677/17)
   (2017/C 392/48)
   Jazyk konania: angličtina
   
      Účastníci konania
   
   
      Žalobkyňa: ClientEarth (Londýn, Spojené kráľovstvo) (v zastúpení: A. Jones, barrister)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               rozhodol, že žaloba je prípustná a dôvodná,
            
         
               —
            
            
               zrušil článok 1 ods. 3 písm. a) druhý pododsek nariadenia Komisie (EÚ) 2017/1154 zo 7. júna 2017, ktorým sa mení nariadenie (EÚ) 2017/1151, ktorým sa dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (Ú. v. EÚ, L 175, 2017, s. 708),
            
         
               —
            
            
               zaviazal Komisiu na náhradu trov konania, a
            
         
               —
            
            
               prijal všetky ďalšie vhodné opatrenia.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza štyri žalobné dôvody.
   
               1.
            
            
               Prvý žalobný dôvod založený na porušení článkov 3 a 4 smernice o prístupe verejnosti k informáciám o životnom prostredí (1) z dôvodu, že požiadavka dôvernosti stanovená sporným ustanovením nevyhnutne zabráni verejným orgánom členských štátov sprístupniť informácie týkajúce sa emisií do životného prostredia v odpovedi na žiadosť jednotlivca.
            
         
               2.
            
            
               Druhý žalobný dôvod založený na porušení článku 6 Aarhuského nariadenia (2) a článku 2 nariadenia o prístupe verejnosti smernice o prístupe verejnosti k dokumentom (3) z dôvodu, že požiadavka absolútnej dôvernosti stanovená sporným ustanovením nevyhnutne zabráni inštitúciám a orgánom Únie sprístupniť informácie týkajúce sa emisií do životného prostredia v odpovedi na žiadosť jednotlivca.
            
         
               3.
            
            
               Tretí žalobný dôvod založený na tom, že zavedením ustanovenia o absolútnej dôvernosti zaviedla základný prvok, ktorý ide nad rámec pôsobnosti doplňujúceho opatrenia v zmysle článku 5 ods. 3 a článku 14 ods. 3 nariadenia (ES) č. 715/2007, teda prvok, ktorý mení účinky smernice o prístupe verejnosti k informáciám o životnom prostredí, Aarhuského nariadenia a nariadenia o prístupe verejnosti k dokumentom, a ktorý bráni potrebnému účinku týchto aktov.
            
         
               4.
            
            
               Štvrtý žalobný dôvod založený na tom, že požiadavka absolútnej dôvernosti uložená sporným opatrením porušuje všeobecnú zásadu proporcionality v rámci práva Únie.
            
         
      (1)  Smernica Európskeho parlamentu a Rady 2003/4/ES z 28. januára 2003 o prístupe verejnosti k informáciám o životnom prostredí, ktorou sa zrušuje smernica Rady 90/313/EHS (Ú. v. EÚ L 41, 2003, s. 26; Mim. vyd. 15/007, s. 375).
   
      (2)  Nariadenie Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (Ú. v. EÚ L 264, 2006, s. 13).
   
      (3)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145,2001, s. 43; Mim. vyd. 01/003, s. 331).